12. ฐานะการเงินและผลการดำเนินงาน

12.1 งบการเงิน

12.1.1 สรุปรายงานการสอบบัญชี

  ในปี 2544 – ปี 2546 ผู้สอบบัญชีได้แสดงความเห็นอย่างไม่มีเงื่อนไขต่องบการเงินของบริษัทฯ
  โดยสรุปดังนี้

  งบการเงินนี้ได้แสดงฐานะการเงิน ผลการดำเนินงาน และกระแสเงินสด
  สำหรับปีสิ้นสุดวันเดียวกันของแต่ละปีของบริษัทฯ และบริษัทย่อย และงบการเงินเฉพาะของบริษัทฯ
  โดยถูกต้องตามที่ควรในสาระสำคัญตามหลักการบัญชีที่รับรองทั่วไป

  ผู้สอบบัญชีสำหรับปี 2544 – 2546 ได้แก่ บริษัท สำนักงาน เอินส์ท แอนด์ ยัง โดย :

  นางสาวรุ้งนภา เลิศสุวรรณกุล ผู้สอบบัญชีรับอนุญาต เลขที่ 3516 สำหรับปี 2544, 2545

  นางสาวรัตนา จาละ ผู้สอบบัญชีรับอนุญาต เลขที่ 3734 สำหรับปี 2546

[]12.1.2 ตารางสรุปงบการเงิน

  []

  []

[]

  []

[]

12.2 คำอธิบายและการวิเคราะห์ของฝ่ายจัดการ

1. ภาพรวมของผลการดำเนินงานในปี 2546 สิ้นสุดวันที่ 31 ธันวาคม 2546

  ในปี 2546 บริษัทหลักทรัพย์ ซีมิโก้ จำกัด (มหาชน)
  ประสบผลสำเร็จอย่างงดงามด้วยผลกำไรสุทธิ 730.22 ล้านบาท (เพิ่มขึ้น 203 %
  จากกำไรสุทธิ 240.8 ล้านบาทในปี 2545) มีส่วนแบ่งการตลาดร้อยละ 7.20
  และมีปริมาณการซื้อขายหลักทรัพย์สูงสุดเป็นอันดับที่สองในธุรกิจหลักทรัพย์

ปัจจัยหลักที่ทำให้ซีมิโก้ประสบผลสำเร็จในการดำเนินงานปี 2546 

ในช่วงครึ่งแรกของปี 2546 ได้เกิดการผันผวนของค่าเงิน, ดัชนีตลาดหลักทรัพย์,
ราคาน้ำมันและราคาทองคำ เนื่องจาก

  - วิกฤตการณ์โรคซาร์ซึ่งสร้างความปั่นป่วนต่อเศรษฐกิจในหลายภูมิภาค และ

  - สงครามอิรักซึ่งส่งผลกระทบต่อตลาดการค้าโลก

ในครึ่งหลังของปี 2546 บรรยากาศต่างๆได้คลี่คลายสู่ภาวะปกติ
เหลือเพียงปัญหาการอ่อนตัวของค่าเงินดอลลาร์

  ด้านธุรกิจหลักทรัพย์โดยรวม

  - ดัชนีตลาดหลักทรัพย์แห่งประเทศไทยยังคงมีความแข็งแกร่งด้วยอัตราเพิ่มขึ้นร้อยละ 116.6
  ในปี 2546 (จากดัชนีโดยรวม 356.48 จุดเพิ่มขึ้นเป็น 772.15 จุด)
  โดยตลาดหลักทรัพย์แห่งประเทศไทยได้รับการยอมรับว่าเป็นตลาดหลักทรัพย์ที่ให้ผลตอบแทนสูงที่สุดในโลก

  - มูลค่าตลาดรวมของตลาดหลักทรัพย์แห่งประเทศไทยและตลาดหลักทรัพย์ใหม่เพิ่มขึ้นจาก
  1,990.04 พันล้านบาทในปี 2545 เป็น 4,803.55 พันล้านบาท ในปี 2546 ( เพิ่มขึ้นร้อยละ
  141.38)

  - ปริมาณการซื้อขายหลักทรัพย์เฉลี่ยต่อวันเพิ่มขึ้นจาก 8.36 พันล้านบาทในปี 2545 เป็น 18.91
  พันล้านบาทในปี 2546 (เพิ่มขึ้นร้อยละ 126.25 )

  - ปริมาณการซื้อขายหลักทรัพย์ได้ถึงจุดสูงสุดในรอบ 28 ปี ในวันที่ 4 พฤศจิกายน 2546
  โดยมีปริมาณการซื้อขายสูงถึง 64.26 พันล้านบาท

  -
  การที่ตลาดหลักทรัพย์แห่งประเทศไทยได้ประกาศกำหนดค่าธรรมเนียมซื้อขายหลักทรัพย์ในอัตราคงที่ที่อัตราร้อยละ
  0.25 มาตั้งแต่วันที่ 14 มกราคม 2545 นั้น ส่งผลดีต่อธุรกิจโดยรวมอย่างต่อเนื่อง

  อย่างไรก็ตาม

  - จำนวนลูกค้าของบริษัทฯ ที่เข้าจดทะเบียนในตลาดหลักทรัพย์ในปี 2546 มีจำนวน 29 บริษัท
  มากกว่าปี 2545 เพียงเล็กน้อย ซึ่งมีลูกค้าเข้าจดทะเบียนในตลาดหลักทรัพย์จำนวน 24 บริษัท

  -
  การที่ตลาดหลักทรัพย์แห่งประเทศไทยได้ออกใบอนุญาตให้มีบริษัทสมาชิกบริษัทหลักทรัพย์เพิ่มขึ้นอีก
  10 บริษัทในระหว่างปี 2543 –2546 ได้ส่งผลต่อภาวะการแข่งขันในธุรกิจให้มีความเข้มข้นขึ้น

  - การแปรรูปรัฐวิสาหกิจของรัฐบาลยังไม่ค่อยประสบผลสำเร็จเท่าที่ควร

ด้านการขยายฐานลูกค้า

  - บริษัทฯ
  ยังคงรักษาตำแหน่งในการเป็นบริษัทหลักทรัพย์ที่มีปริมาณการซื้อขายหลักทรัพย์สูงสุดเป็นอันดับที่สอง
  โดยมีส่วนแบ่งการตลาดในธุรกิจหลักทรัพย์ที่ร้อยละ 7.20

  - ในปี 2546 บริษัทฯ มีลูกค้าเพิ่มขึ้นถึงร้อยละ 58.37
  และลูกค้าที่เปิดบัญชีซื้อขายหลักทรัพย์ทางอินเตอร์เน็ตมีจำนวนเพิ่มขึ้นร้อยละ 106.34

  - ลูกค้าด้านวาณิชธนกิจเพิ่มขึ้นร้อยละ 356.19

กิจกรรมการลงทุนของบริษัท

  - บริษัทฯ ได้ลดสัดส่วนการถือหุ้นในบริษัทไรมอน แลนด์ จำกัด (มหาชน) ลงจากร้อยละ 27.98
  เหลือ 25.01 และ ได้ลดสัดส่วนการถือหุ้นในบริษัทบรู๊คเคอร์ กรุ๊ป (มหาชน) จำกัด
  ลงจากร้อยละ 11.32 เหลือร้อยละ 10.30

  - ส่วนบริษัทจัดการกองทุนซีมิโก้ ไนท์ ฟันด์ แมเนจเม้นท์ จำกัดซึ่งเป็นบริษัทย่อยนั้น
  มีผลประกอบการที่ดีมากในปี 2546 โดยสามารถระดมเงินกองทุนได้เพิ่มขึ้นร้อยละ 98.8

  ภาพพจน์ของบริษัทฯ

  บริษัทฯ ได้รับรางวัลต่าง ๆ มากมาย ในปี 2546

  - รางวัล Best Local Broker Award จากนิตยสาร Finance Asia

  - รางวัล Best Under a Billion โดยเป็นหนึ่งใน 200
  บริษัทนอกสหรัฐอเมริกาที่ได้รับการจัดอันดับจากนิตยสาร Forbes

  - รางวัล Triple A Best Equity House Thailand จากนิตยสาร Asset

  - นอกจากนี้ บริษัทฯ
  ยังได้รับการจัดอันดับให้เป็นหนึ่งในบริษัทที่มีผลการประเมินการกำกับดูแลกิจการที่ดีที่สุด 50
  อันดับแรก ตามโครงการ Strengthening Corporate Governance Practices in
  Thailand 2002 ที่สถาบันกรรมการบริษัทไทย
  โดยได้รับการสนับสนุนจากตลาดหลักทรัพย์แห่งประเทศไทย และสำนักงานคณะกรรมการ ก.ล.ต.
  จัดทำขึ้น

  สถานะภาพทางการเงินของบริษัทฯ

  - ส่วนของผู้ถือหุ้นเพิ่มขึ้นจาก 1,346.72 ล้านบาท ณ วันที่ 31 ธันวาคม 2545 เป็น
  2,165.93 ล้านบาท ณ วันที่ 31 ธันวาคม 2546

  - อัตราส่วนเงินกองทุนสภาพคล่องสุทธิ ณ สิ้นปี 2546 เท่ากับร้อยละ 46
  (ทั้งนี้ตามเกณฑ์ของสำนักงาน กลต. กำหนดไว้เพียงร้อยละ 7 เท่านั้น)

  - บริษัทฯ ปราศจากหนี้สินอื่นๆ

2. ผลการดำเนินงานที่ผ่านมาของแต่ละสายผลิตภัณฑ์หรือกลุ่มธุรกิจ

  (1) รายได้ธุรกิจหลักทรัพย์

1.1) ค่านายหน้าซื้อ-ขายหลักทรัพย์

  ปี 2546 เป็นปีที่ปริมาณการซื้อขายในตลาดหลักทรัพย์ฯ ได้ขยายตัวอย่างก้าวกระโดด
  ส่งผลให้บริษัทฯ สามารถขยายฐานลูกค้าได้เพิ่มถึงร้อยละ 71
  และมีปริมาณการซื้อขายเพิ่มขึ้นถึงร้อยละ 106.2 รายได้ค่านายหน้าซื้อขายหลักทรัพย์ของบริษัทฯ
  ในปี 2546 จึงเพิ่มขึ้นจากปี 2545 เป็นจำนวนถึง 910.3 ล้านบาท

1.2) รายได้ค่าธรรมเนียมและการบริการ

  จากการฟื้นตัวของภาวะเศรษฐกิจ
  ส่งผลให้ธุรกิจการจัดจำหน่ายหลักทรัพย์และธุรกิจที่ปรึกษาทางการเงินเติบโตขึ้นอย่างมากในปี
  2546 โดยบริษัทฯ มีรายได้ค่าธรรมเนียมและค่าบริการจากการเป็นที่ปรึกษาในด้านต่าง ๆ
  รวมถึงการเป็นตัวแทนจัดจำหน่ายหลักทรัพย์ทั้งสิ้นในปี 2546 เป็นจำนวน 306 ล้านบาท
  เพิ่มขึ้นจากปีที่ผ่านมาถึง 240 ล้านบาท หรือเพิ่มขึ้นร้อยละ 365

1.3) ดอกเบี้ยเงินให้กู้ยืม

  บริษัทฯ ประสบผลสำเร็จในการให้บริการเงินกู้ยืมเพื่อซื้อหลักทรัพย์ซึ่งเริ่มมาตั้งแต่ปลายปี 2543
  โดยมีจำนวนลูกค้าใช้บริการด้านการกู้เงินเพื่อซื้อหลักทรัพย์โดยวิธี Credit Balance เพิ่มขึ้นถึง
  12.4 เท่าจากปี 2543 หรือ 1.2 เท่าจากปี 2545
  จำนวนเงินให้กู้ยืมเพื่อซื้อหลักทรัพย์เพิ่มขึ้นประมาณ 1.9 เท่า จากปี 2545 ส่งผลให้บริษัทฯ
  มีรายได้จากการให้กู้ยืมเพื่อซื้อหลักทรัพย์สุทธิเพิ่มขึ้นจำนวน 11.8 ล้านบาท หรือคิดเป็น 1.7
  เท่าของปี 2545 นอกจากนี้ บริษัทฯ ยังได้รับรายได้ค่านายหน้าจากปริมาณการซื้อขายประเภท
  Credit Balance เป็นจำนวน 211.2 ล้านบาทในปี 2546

1.4) กำไรจากการซื้อขายหลักทรัพย์

  ในปี 2546 บริษัทฯ ได้รับรู้กำไรจากเงินลงทุนในหลักทรัพย์จำนวน 93.8 ล้านบาท เพิ่มขึ้น 2.8
  เท่าจากปี 2545 ทั้งนี้ ผลกำไรหลักมาจากเงินลงทุนในหลักทรัพย์ดังนี้

  ------------------------------------------------- --------- -----------
  - บริษัทไรมอน แลนด์ จำกัด (มหาชน)                     17.6      ล้านบาท

  - กองทุนส่วนบุคคล (บริหารโดยบริษัทหลักทรัพย์จัดการกองทุน     60.3      ล้านบาท
  ซีมิโก้ ไนท์ ฟันด์ แมเนจเม้นท์ จำกัด)                                

  - บริษัท ไอที ซีตี้ จำกัด (มหาชน)                        8.3       ล้านบาท

  - บริษัทไวท์ กรุ๊ป จำกัด (มหาชน)                        9.15      ล้านบาท
  ------------------------------------------------- --------- -----------

  (2) ค่าใช้จ่ายธุรกิจหลักทรัพย์

2.1) ดอกเบี้ยเงินกู้ยืม

  ดอกเบี้ยเงินกู้ยืมจำนวน 4.7 ล้านบาท
  เป็นดอกเบี้ยจากการใช้วงเงินในการบริหารสภาพคล่องประจำวัน
  เพื่อก่อให้เกิดประโยชน์สูงสุดแก่บริษัทฯ ซึ่งสูงขึ้นจากปี 2545
  เนื่องจากปริมาณการซื้อขายที่เพิ่มขึ้น

2.2) ค่าธรรมเนียมและบริการ

  ค่าธรรมเนียมและบริการ จ่ายในปี 2546 จำนวน 111.7 ล้านบาท ประกอบด้วย

  - ประมาณร้อยละ 18.3 ของค่าธรรมเนียมและบริการ
  เป็นค่าใช้จ่ายตัดจ่ายสำหรับใบอนุญาตประกอบกิจการประเภทการจัดจำหน่ายหลักทรัพย์ จำนวน
  20 ล้านบาท และค่าธรรมเนียมใบอนุญาตการจัดการกองทุนส่วนบุคคล 0.4 ล้านบาท

  - ประมาณร้อยละ 30.3 เป็นค่าธรรมเนียมจ่ายตลาดหลักทรัพย์ฯ
  ซึ่งผันแปรตามปริมาณการซื้อขายหลักทรัพย์

  - ประมาณร้อยละ 51.4
  เป็นค่าธรรมเนียมจ่ายเนื่องจากธุรกิจการเป็นที่ปรึกษาและจัดจำหน่ายหลักทรัพย์ และอื่น ๆ

  (3) ค่าใช้จ่ายดำเนินงาน

  - รายการค่าใช้จ่ายที่มีสัดส่วนสูงเมื่อเทียบกับค่าใช้จ่ายดำเนินงานรวม ได้แก่
  ค่าใช้จ่ายเกี่ยวกับพนักงานและค่าใช้จ่ายเกี่ยวกับอาคารสถานที่และอุปกรณ์ ซึ่งมีสัดส่วนร้อยละ 80
  และ 10 ตามลำดับ โดยค่าใช้จ่ายเหล่านี้เป็นค่าใช้จ่ายกึ่งคงที่กึ่งผันแปรกับรายได้

  - ค่าใช้จ่ายดำเนินงานอื่น ๆ ที่สำคัญ ๆ ได้แก่

  - ค่าใช้จ่ายด้านสารสนเทศและการสื่อสาร มีสัดส่วนร้อยละ 3

  - ค่าที่ปรึกษา มีสัดส่วนร้อยละ 1

  อย่างไรก็ตาม เมื่อพิจารณาจากค่าใช้จ่ายดำเนินงานรวมในปี 2546 ที่เพิ่มขึ้นร้อยละ 82 จากปี
  2545 เปรียบเทียบกับรายได้ธุรกิจหลักทรัพย์สุทธิที่เพิ่มขึ้นถึงร้อยละ 137 จากปี 2545
  ย่อมแสดงถึงประสิทธิภาพในการใช้จ่ายเพื่อผลตอบแทนในอัตราที่สูงขึ้น

  (4) กำไร

  ด้วยอัตรากำไรขั้นต้นที่ร้อยละ 94.4 ซึ่งใกล้เคียงกับปีก่อน บริษัทฯ
  สามารถเพิ่มอัตรากำไรสุทธิเป็นร้อยละ 34.7 แม้ว่าบริษัทฯ
  จะเริ่มเสียภาษีเงินได้ในปีนี้เป็นจำนวน 158.8 ล้านบาท ทั้งนี้
  เนื่องจากประสิทธิภาพในการบริหารต้นทุนของบริษัทฯ

  (5) อัตราผลตอบแทนต่อผู้ถือหุ้น

  จากการที่บริษัทฯ ประสบผลสำเร็จในการดำเนินงานส่งผลให้อัตราผลตอบแทนต่อผู้ถือหุ้น ณ 31
  ธันวาคม 2546 เท่ากับ 41.7% เพิ่มขึ้นจาก ณ 31 ธันวาคม 2545 ซึ่งมีอัตราเท่ากับ 23.66%

3. ผลการดำเนินงานเปรียบเทียบกับประมาณการ

  -ไม่มี-

ฐานะการเงิน

1. สินทรัพย์

  1.1 ส่วนประกอบของสินทรัพย์

  ณ วันที่ 31 ธันวาคม 2546 บริษัทฯ มีสินทรัพย์รวมจำนวน 6,168 ล้านบาท โดยร้อยละ 96
  เป็นสินทรัพย์หมุนเวียน ร้อยละ 2.6 เป็นสินทรัพย์ถาวร และร้อยละ 1.4 เป็นสินทรัพย์อื่น

  ส่วนประกอบของสินทรัพย์ที่สำคัญที่มีการเปลี่ยนแปลงได้แก่

ลูกหนี้ธุรกิจหลักทรัพย์

  ลูกหนี้ธุรกิจหลักทรัพย์สุทธิ ณ 31 ธันวาคม 2546 มีจำนวน 4,120 ล้านบาท เพิ่มขึ้นจาก ณ 31
  ธันวาคม 2545 ร้อยละ 471 เนื่องจากปริมาณการซื้อขายที่เพิ่มขึ้น อย่างไรก็ตาม
  ลูกหนี้ธุรกิจหลักทรัพย์ส่วนใหญ่เป็นลูกหนี้ในบัญชีประเภทเงินสด ซึ่งมีกำหนดชำระ 3
  วันทำการหลังจากวันซื้อขายหลักทรัพย์

เงินลงทุนในบริษัทร่วม

  จำนวนเงินลงทุนในบริษัทร่วม ณ สิ้นปี 2546 มีจำนวนเพิ่มขึ้นจากปี 2545 จำนวน 140.5
  ล้านบาท เนื่องจากบริษัทฯ ได้จัดประเภทเงินลงทุนในบริษัท ไรมอน แลนด์ จำกัด (มหาชน)
  จากเงินลงทุนทั่วไประยะยาวเป็นเงินลงทุนในบริษัทร่วม
  จากการที่บริษัทดังกล่าวได้หลุดจากแผนการฟื้นฟูกิจการตามคำสั่งศาล (ดูหมายเหตุประกอบงบ 7)

เงินลงทุนในหลักทรัพย์

  ในระหว่างปี 2546 บริษัทฯ ได้เพิ่มสัดส่วนเงินลงทุนในหลักทรัพย์จดทะเบียน
  รวมทั้งกองทุนส่วนบุคคลประมาณ 300 ล้านบาท ซึ่ง ณ 31 ธันวาคม 2546
  เงินลงทุนดังกล่าวได้แสดงมูลค่าที่เพิ่มขึ้นร้อยละ 25 อนึ่ง สัดส่วนเงินลงทุนชั่วคราว :
  เงินลงทุนระยะยาว ณ 31 ธันวาคม 2546 เท่ากับ 60 : 40

เงินสดและรายการเทียบเท่าเงินสด

  เงินสดและรายการเทียบเท่าเงินสด ณ 31 ธันวาคม 2546 มีจำนวน 733 ล้านบาท เพิ่มขึ้นจาก
  31 ธันวาคม 2545 จำนวน 327.8 ล้านบาท หรือเพิ่มขึ้นร้อยละ 80.8
  จากกระแสเงินสดที่เพิ่มขึ้น

  1.2 คุณภาพของสินทรัพย์

  ในการแสดงรายการในงบการเงิน บริษัทฯ
  ได้รับรู้ค่าเผื่อการลดค่าของสินทรัพย์ไว้อย่างครบถ้วนตามมาตรฐานบัญชีและประกาศของสำนักงานคณะกรรมการกำกับหลักทรัพย์และตลาดหลักทรัพย์
  ซึ่งสามารถสรุปรายการสินทรัพย์สำคัญ ๆ ได้ดังนี้

เงินลงทุน

  ณ 31 ธันวาคม 2546 จำนวนเงินลงทุนของบริษัทฯ มีมูลค่า 493.9 ล้านบาท จากต้นทุน 446
  ล้านบาท หรือคิดเป็นร้อยละ 8.0 ของสินทรัพย์รวม โดยมีสัดส่วนการลงทุนประมาณร้อยละ 53.9
  เป็นเงินลงทุนในหลักทรัพย์จดทะเบียนในตลาดหลักทรัพย์ ร้อยละ 17.9
  เป็นเงินลงทุนในตราสารหนี้ซึ่งอาวัลหรือรับรองโดยธนาคาร และร้อยละ 25.7
  เป็นเงินลงทุนผ่านกองทุนส่วนบุคคล

ลูกหนี้ธุรกิจหลักทรัพย์และดอกเบี้ยค้างรับ

  บริษัทฯ มียอดหนี้ธุรกิจหลักทรัพย์และดอกเบี้ยค้างรับ ณ 31 ธันวาคม 2546 จำนวน 4,383.6
  ล้านบาท ในจำนวนนี้ 7% เป็นลูกหนี้ค้างชำระซึ่งส่วนใหญ่เป็นลูกหนี้ค้างชำระก่อนปี 2544
  ซึ่งบริษัทฯ ได้ตั้งสำรองค่าเผื่อหนี้สงสัยจะสูญครบถ้วนตามมาตรฐานบัญชีแล้วเป็นจำนวน 262.7
  ล้านบาท เพิ่มขึ้นจากปี 2545 จำนวน 2.1 ล้านบาท บริษัทฯ
  มีนโยบายในการติดตามหนี้ค้างชำระอย่างใกล้ชิด โดยยึดหลักการเจรจาประนอมหนี้เป็นเบื้องต้น
  หากลูกหนี้รายใดไม่สามารถเจรจาตกลงกันได้หรือปฏิสธการชำระหนี้ บริษัทฯ
  จึงดำเนินการตามกฎหมาย ณ 31 ธันวาคม 2546 บริษัทฯ มีลูกหนี้จำนวน 3.9 ล้านบาท
  อยู่ระหว่างการดำเนินคดี และจำนวน 254 ล้านบาท ศาลได้ตัดสินให้บริษัทฯ ชนะคดี
  และอยู่ระหว่างการติดตามทรัพย์สินเพื่อบังคับคดี

2. สภาพคล่อง

  2.1 กระแสเงินสด

  เงินสดและรายการเทียบเท่าเงินสด ณ 31 ธันวาคม 2546 มีจำนวน 733 ล้านบาท
  เพิ่มขึ้นจากปี 2545 จำนวน 327.8 ล้านบาท
  โดยสัดส่วนกระแสเงินสดได้มาและใช้ไปในกิจกรรมต่าง ๆ ดังนี้

  --------------------------------------------------- -------------------
                                                      ล้านบาท

  เงินสดสุทธิได้มา (ใช้ไป) จากกิจกรรมดำเนินงาน               418.5

  เงินสดสุทธิได้มา (ใช้ไป) จากกิจกรรมลงทุน                   (93.5)

  เงินสดสุทธิได้มา (ใช้ไป) จากกิจกรรมจัดหาเงิน                2.8

  เงินสด + รายการเทียบเท่าเงินสดเพิ่มขึ้น (ลดลง) สุทธิ          327.8
  --------------------------------------------------- -------------------

  ทั้งนี้ บริษัทฯ ได้ใช้เงินในกิจกรรมต่าง ๆ เพื่อสร้างผลตอบแทนในอนาคต
  โดยสามารถเปลี่ยนกลับมาเป็นเงินสดได้ในระยะเวลาไม่นาน ดังนี้

  กิจกรรมดำเนินงาน

  ณ 31 ธันวาคม 2546 บริษัทฯ
  มีการลงทุนในตราสารหนี้ประเภทตั๋วแลกเงินและตั๋วสัญญาใช้เงินซึ่งรับรองโดยธนาคารพาณิชย์จำนวน
  88.5 ล้านบาท ซึ่งการลงทุนดังกล่าวเป็นการลงทุนระยะสั้น
  ซึ่งมีรายการซื้อขายหมุนเวียนกันเป็นประจำ ระยะเวลาลงทุนสูงสุดไม่เกิน 3 เดือน

  บริษัทฯ ได้ขยายเงินให้กู้ยืมเพื่อซื้อหลักทรัพย์เพิ่มขึ้นในระหว่างปี ณ 31 ธันวาคม 2546
  เงินให้กู้ยืมเพื่อซื้อหลักทรัพย์มีจำนวนเท่ากับ 978.5 ล้านบาท เพิ่มขึ้น 452 ล้านบาทจากปีก่อน
  ซึ่งการใช้เงินในการนี้ให้ผลตอบแทนที่ดีแก่บริษัทฯ ทั้งในด้านรายได้ค่านายหน้า
  และดอกเบี้ยเงินให้กู้ยืม ดังคำอธิบายในหัวข้อ (1) รายได้ธุรกิจหลักทรัพย์

  กิจกรรมลงทุน

  บริษัทฯ ได้เพิ่มสัดส่วนเงินลงทุนสุทธิในหลักทรัพย์ในความต้องการของตลาดจำนวน 190 ล้านบาท
  รวมเป็นเงินลงทุนในหลักทรัพย์ในความต้องการของตลาด ณ 31 ธันวาคม 2546 เท่ากับ 249
  ล้านบาท ซึ่งมีมูลค่าตามราคาตลาด ณ 31 ธันวาคม 2546 เท่ากับ 266 ล้านบาท
  โดยประมาณร้อยละ 66 ของเงินลงทุนนี้จัดเป็นเงินลงทุนชั่วคราว

  บริษัทฯ มีการลงทุนเพิ่มในอุปกรณ์สำนักงานและยานพาหนะในระหว่างปีจำนวน 36 ล้านบาท
  เพื่อรองรับบุคลากรในทีมหารายได้ที่เพิ่มขึ้น

  นอกจากนี้ บริษัทฯ ได้จัดสรรเงินลงทุนในกองทุนส่วนบุคคล (Private Fund)
  ซึ่งบริหารโดยบริษัทหลักทรัพย์จัดการกองทุนซีมิโก้ ไนท์ ฟันด์ แมเนจเม้นท์ จำกัด (SKFM)
  เพิ่มขึ้นอีก 35 ล้านบาท เป็นจำนวน 65 ล้านบาท โดยมูลค่ากองทุนสุทธิ ณ 31 ธันวาคม 2546
  ได้เพิ่มขึ้นเป็น 126.8 ล้านบาท

2.2 อัตราส่วนสภาพคล่องที่สำคัญ

บริษัทฯ มีความเพียงพอของสภาพคล่องสูง โดยพิจารณาได้จากอัตราส่วนสภาพคล่องที่สำคัญ ๆ ณ 31 ธันวาคม 2546 เปรียบเทียบกับ 31 ธันวาคม 2545 ดังนี้

  ----------------------------------------------- ----------- -----------
                                                  2545        2546

  อัตราส่วนสินทรัพย์สภาพคล่องต่อสินทรัพย์รวม (%)            35          18

  เงินกองทุนสภาพคล่องสุทธิ (NCR) (%)                   246         46
  ----------------------------------------------- ----------- -----------

  นอกจากนี้ ในระหว่างปี 2546 บริษัทฯ
  มีการใช้วงเงินเบิกเกินบัญชีเพื่อประโยชน์ในการบริหารเงินเท่านั้น แต่ ณ 31 ธันวาคม 2546
  บริษัทฯ ไม่มียอดเงินกู้ยืมใดในบัญชี

3. รายจ่ายลงทุน

  ในปี 2546 บริษัทฯ มีรายจ่ายลงทุนที่สำคัญ ๆ คือ

  รายจ่ายลงทุนในค่าธรรมเนียมใบอนุญาตการจัดจำหน่ายหลักทรัพย์

เพื่อเป็นการขยายขอบเขตการดำเนินธุรกิจ บริษัทฯ
ได้ขออนุญาตเพื่อประกอบธุรกิจหลักทรัพย์ประเภทการจัดจำหน่ายหลักทรัพย์
และได้รับอนุญาตให้ประกอบธุรกิจดังกล่าวได้เมื่อวันที่ 18 เมษายน 2543 ทั้งนี้ บริษัทฯ
มีภาระต้องจ่ายค่าธรรมเนียมใบอนุญาตจำนวน 100 ล้านบาท โดยแบ่งชำระไม่เกิน 5 ปี สำหรับปี
2546 บริษัทฯ ได้ชำระค่าธรรมเนียมดังกล่าวจำนวน 20 ล้านบาท คงเหลือยอดที่ต้องชำระอีก 20
ล้านบาท

จากการฟื้นตัวของเศรษฐกิจและการที่ตลาดหลักทรัพย์แห่งประเทศไทยและตลาดหลักทรัพย์ใหม่ได้พยายามช่วยกันสนับสนุนให้มีการจดทะเบียนในตลาดฯ
เพิ่มขึ้น
จำนวนบริษัทที่สนใจเข้าจดทะเบียนในตลาดหลักทรัพย์แห่งประเทศไทยและตลาดหลักทรัพย์ใหม่ได้เพิ่มขึ้นในปี
2546 รายได้จากการรับประกันการจำหน่ายหลักทรัพย์ของบริษัทฯ จึงเพิ่มขึ้นในปี 2546
และคาดว่าแนวโน้มของธุรกิจด้านนี้จะดีอย่างต่อเนื่อง

รายจ่ายลงทุนในเงินลงทุน

ดูหัวข้อ “เงินลงทุนในหลักทรัพย์” ในฐานะการเงิน 1. สินทรัพย์ และ “กิจกรรมลงทุน” ในหัวข้อ
“สภาพคล่อง” 2.1 กระแสเงินสด

4. แหล่งที่มาของเงินทุน

  4.1 ความเหมาะสมของโครงสร้างเงินทุน

  อัตราส่วนหนี้สินต่อส่วนของผู้ถือหุ้น ณ 31 ธันวาคม 2546 เท่ากับ 1.05 สูงกว่าอัตราส่วน ณ 31
  ธันวาคม 2545 ซึ่งเท่ากับ 0.28 เนื่องจากปริมาณการซื้อขายหลักทรัพย์ที่เพิ่มขึ้น
  โดยหนี้สินส่วนใหญ่เป็นบัญชีเจ้าหนี้ธุรกิจหลักทรัพย์ซึ่งมีกำหนดชำระภายใน 3 วัน
  ด้วยยอดชำระราคาจากลูกหนี้ธุรกิจหลักทรัพย์

  4.2 ส่วนของผู้ถือหุ้น

  ส่วนของผู้ถือหุ้น ณ 31 ธันวาคม 2546 เป็น 2,165.9 ล้านบาท เพิ่มขึ้น 819.2 ล้านบาท หรือ
  เพิ่มขึ้นร้อยละ 61 จากส่วนของผู้ถือหุ้น ณ 31 ธันวาคม 2545 ทั้งนี้
  เนื่องจากผลกำไรสุทธิสำหรับปี 2546 สิ้นสุด 31 ธันวาคม 2546 จำนวน 730.2 ล้านบาท
  และมูลค่าเงินลงทุนระยะยาวที่เพิ่มขึ้นจำนวน 89.2 ล้านบาท

  4.3 หนี้สิน

  บริษัทฯ ไม่มีหนี้สินที่เป็นเงินกู้ยืมที่มีผลผูกพันต่อบริษัทฯ ในอนาคต